امریکی ریاست ورجینیا میں بھی مسافر برف میں پھنسے رہے لیکن مری جیسی صورتِ حال کیوں نہ ہوئی؟
شدید موسمی حالات میں دنیا کے مختلف ممالک میں سفر کرنے والوں کے لیے حکومتی ادارے وارننگز اور حفاظتی تدابیر سے متعلق معلومات جاری کرتے ہیں۔ 
ویب ڈیسک — مری واقعے پر ماہرین اور عینی شاہدین کا کہنا ہے کہ بروقت امدادی کارروائیاں شروع نہ ہونے کے ساتھ ساتھ لوگوں کو ہنگامی صورتِ حال میں اختیار کی گئی تدابیر سے آگاہی نہ ہونے کی وجہ سے بھی سنگین حالات پیدا ہوئے۔ ملک گلزار کھوکھر مری میں شدید موسم میں پھنسنے والے مسافروں میں شامل تھے جو وہاں پیش آنے والی صورتِ حال کے عینی شاہد بھی ہیں۔ وائس آف امریکہ کی نمائندہ ثمن خان سے اپنی گفتگو میں گلزار کھوکھر نے بتایا کہ انہوں نے برفباری کے دوران گاڑی میں پھنسنے والے افراد کی ویڈیوز بنا کر سوشل میڈیا پر شیئر کیں تاکہ حالات کا اندازہ ہو۔ ان کا کہنا تھا کہ برفباری کا آغاز جمعے کی صبح ہوا تھا جس کے بعد وہاں پھنسے ہوئے افراد نے مدد کے لیے رابطے کرنا شروع کر دیے تھے لیکن مقامی انتظامیہ کی جانب سے امدادی کارروائیوں کا آغاز اگلے دن یعنی ہفتے کو ہوا۔ گلزار کھوکھر کے بقول، "گاڑیوں میں جو لوگ فیملی کے ساتھ تھے وہ باہر نہیں نکل رہے تھے اور گاڑیوں میں ہیٹر چلا کر بیٹھے تھے۔ " وزیرِ اعلی پنجاب عثمان بزدار کو واقعے کی پیش کی گئی ابتدائی رپوٹ میں کہا گیا ہے کہ برف باری کے دوران گاڑیوں میں بیٹھے 22 افراد کاربن مونو آکسائیڈ سے ہلاک ہوئے۔ آئی جی نیشنل ہائی ویز اور موٹر وے پولیس انعام غنی نے ہفتے کو اپنے ایک ٹوئٹ میں لکھا تھا کہ کاربن مونو آکسائیڈ ایک بے بو گیس ہے جس کا اخراج کا پتا لگانا انتہائی مشکل ہے اور یہ تیزی کے ساتھ موت کا باعث بنتی ہے۔ انہوں نے لکھا کہ اگر آپ کی گاڑی برف میں پھنس گئی ہے اور گاڑی کا انجن چل رہا ہے تو اپنی کھڑکی کو تھوڑا سا کھلا رکھیں اور دھواں نکالنے والے سائلنسر پائپ سے برف ہٹاتے رہیں۔ عینی شاہد ملک گلزار کھوکھر کا کہنا تھا کہ حکومت صرف وہاں لوگوں کو یہ آگاہی فراہم کرنے کے بورڈ ہی لگا دیتی کہ اگر آپ برف میں پھنس جائیں تو آپ کو کیا کرنا چاہیے۔ اگر کہیں بورڈ پر یہ لکھا ہوتا کہ گاڑی کے شیشے مکمل بند کر کے ہیٹر نہ چلائیں تو بہت سی جانیں بچ جاتیں۔ سوشل میڈیا پر مری کے واقعے کے اسباب سے متعلق دیگر خطوں میں ہونے والے واقعات سے اس کا موازنہ بھی کیا جا رہا ہے۔ گزشتہ ہفتے امریکہ میں بھی ایک ایسا واقعہ پیش آیا جب ریاست ورجینیا اور واشنگٹن ڈی سی کو ملانے والی انٹر اسٹیٹ ہائی وے 95 پر 20 گھنٹے سے زائد طویل ٹریفک جام ہوا اور اس دوران برفانی طوفان کے دوران 11 انچ تک برف بھی پڑی۔ اس صورتِ حال میں وہاں موجود مسافروں کو مشکلات کا سامنا کرنا پڑا لیکن ہلاکت کا کوئی واقعہ رونما نہیں ہوا۔ امریکہ کی نیشنل ویدر سروس اور مقامی پولیس نے لوگوں کو رات کے اوقات میں سردی کی شدت کے باعث غیر ضروری طور پر سفر سے گریز کرنے کا انتباہ جاری کیا تھا۔ لیکن وہ مسافر جو آئی 95 ہائی وے پر پہنچ چکے تھے اور اپنا سفر جاری رکھے ہوئے تھے انہیں اس وقت پریشانی کا سامنا کرنا پڑا جب ایک ٹرک برفباری سے ہونے والی پھسلن کے باعث سڑک کے بیچ میں پھنس گیا جس کے پیچھے آنے والی گاڑیوں کی قطاریں لگ گئیں۔ ریاست ورجینیا کے شہر رچمنڈ سے امریکہ کے دارالحکومت واشنگٹن ڈی سی کے درمیان 40 میل سڑک پر مسافروں کو ٹریفک جام کے ساتھ ساتھ برفانی طوفان کا بھی مقابلہ کرنا پڑا۔ اس طوفان کے دوران فی گھنٹہ دو انچ برف پڑی اور درجہ حرارت منفی نو ڈگری سینٹی گریڈ تک گر چکا تھا۔ کئی مقامات پر لوگوں کو 18 گھنٹوں تک کچھ کھائے بغیر رہنا پڑا۔ تاہم طوفان اور ٹریفک جام میں پھنسے ہوئے افراد میں سے کسی کی جان گئی اور نہ ہی طبی امداد دینے کی ضروت پیش آئی۔ البتہ شدید موسم میں پھنسنے والے ڈرائیورز اور مسافروں نے امدادی کارروائیاں شروع ہونے میں تاخیر پر برہمی کا اظہار ضرور کیا تھا۔ سوشل میڈیا پر ایک اور صحافی قاضی نصیر عالم نے برطانیہ میں اپنے ساتھ پیش آنے والے ایسے ہی ایک واقعے کی تفصیلات میں اس جانب اشارہ کیا کہ حکومت کے پاس گاڑیوں کی آمدورفت کا ریکارڈ اور ریسکیو کے لیے وافر عملہ موجود تھا۔ گاڑیوں میں بیٹھے افراد کو بروقت خوراک اور حرارت کے لیے سامان مہیا کیا جاتا رہا۔ ان کے بقول اگر سڑکوں پر صرف دو چار لاکھ روپے کا نمک ڈال دیا جاتا تو منفی پانچ درجہ حرار تک بھی سڑکیں قابل استعمال رہتیں۔ لوگوں کو ذمے دار قرار نہ دیا جائے بلکہ یہ بتایا جائے کہ برفباری سے قبل سڑکوں پر سالٹنگ کی گئی؟ سوشل میڈیا صارفین کا یہ بھی کہنا ہے کہ پاکستان میں میڈیا کو بھی موسم کی رپورٹنگ کے ساتھ سخت حالات میں اختیار کی جانے والی تدابیر کے بارے میں آگاہی فراہم کرنے کی ضرورت ہے۔ برطانیہ میں مقیم پاکستانی صحافی احتشام الحق نے امریکی نیوز چینل اے بی سی کا ایک کلپ شیئر کیا ہے جس میں اینکر گاڑی میں کاربن مونو آکسائیڈ سے بھرنے سے روکنے اور برف میں پھنسنے کی صورت میں احتیاطی تدابیر سے متعلق آگاہی فراہم کر رہی ہیں۔ یہ کلپ شیئر کرنے کے ساتھ انہوں نے تبصرہ کیا ہے کہ ہمارے میڈیا کو اس سے سیکھنا چاہیے۔ عام طور پر شدید سرد موسم کے علاقوں میں سفر کرنے والوں کے لیے حکومتی ادارے وارننگز جاری کرتے ہیں۔ امریکہ میں موسم کی تباہ کاریوں کے باعث ہونے والے مالی اور جانی ضیاع سے بچاؤ کے لیے موسم سے متعلق اطلاعات فراہم کرنے والی۔ اس میں گھر کے اندر، باہر اور گاڑی میں ہونے کی صورتوں میں الگ الگ حالات سے متعلق احتیاطی اقدامات کے بارے میں آگاہی دی گئی ہے۔ این ڈبلیو ایس کے مطابق راستے میں اگر طوفان کا سامنا کرنا پڑے تو گاڑی کے اندر رہیں۔ گاڑی کے انجن کو ایک گھنٹے کے دوران صرف دس منٹ تک چلائیں۔ اگر انجن چلا ہوا ہے تو گاڑی میں زہریلی گیس بھرنے سے روکنے کے لیے کھڑکی کا شیشہ کچھ کھلا رکھیں تاکہ تازہ ہوا کا گزر ہوتا رہے۔ اس کے علاوہ یہ خیال بھی رکھیں کہ برفباری سے گاڑی کا سائلنسر بند نہ ہو کیوں کہ اس صورت میں زہریلی گیس گاڑی کے اندر بھر سکتی ہے۔ این ڈبلیو سی کا کہنا ہے کہ برفباری کے موسم میں سفر پر نکلنے سے پہلے موبائل فون کو چارج کرلیں۔ گاڑی میں ایندھن کی مقدار چیک کریں اور اس کے علاوہ ہنگامی حالات سے نمٹنے کے لیے ضروری سامان کی ایک کٹ بھی اپنے ہمراہ رکھیں۔ اس کٹ میں ٹارچ، ابتدائی طبی امداد کا سامان، خوراک، اوزار وغیرہ شامل ہونے چاہیٔیں۔